

APSTIPRINĀTI

ar Ādažu novada pašvaldības domes 2024. gada 27. decembra sēdes lēmumu (protokols Nr. 31 § 17)

NOTEIKUMI

Ādažos, Ādažu novadā

2024. gada 27. decembrī **Nr.** **19**

**Par pašvaldības dāvanām bērna piedzimšanas gadījumā**

*Izdoti saskaņā ar Valsts pārvaldes iekārtas likuma 73. panta pirmās daļas 4. punktu*

1. Noteikumi nosaka kārtību, kādā Ādažu novada dzimtsarakstu nodaļa (turpmāk – Dzimtsarakstu nodaļa) pasniedz Ādažu novada pašvaldības (turpmāk – pašvaldība) dāvanas jaundzimušā bērna vecākiem.
2. Dāvanu pasniegšanas mērķis ir apsveikt vecākus ar bērna piedzimšanu, sekmēt personu vēlmi deklarēt savu dzīvesvietu Ādažu novada administratīvajā teritorijā, popularizēt pašvaldību, tās pakalpojumus un radīt ilgtermiņa pozitīvu iespaidu par pašvaldību kopumā.
3. Dzimtsarakstu nodaļa pasniedz divu veidu dāvanas – grāmatu un suvenīrdāvanu ar novada identifikāciju. Konkrētu dāvanas veidu (grāmatas nosaukumu un suvenīrdāvanas priekšmetus) nosaka pašvaldības dome.
4. Dāvanas pasniedz jaundzimušā vecākam bērna dzimšanas reģistrācijas laikā Dzimtsarakstu nodaļā vai 6 mēnešu laikā pēc dzimšanas reģistrācijas citā dzimtsarakstu nodaļā. Suvenīrdāvanu pasniedz tikai gadījumā, ja no bērna dzimšanas reģistrācijas brīža bērna un vismaz viena no vecākiem pamata dzīvesvieta ir deklarēta Ādažu novada administratīvajā teritorijā.
5. Ja jaundzimušā dzimšana reģistrēta citā dzimtsarakstu nodaļā, vecāks klātienē Dzimtsarakstu nodaļā iesniedz iesniegumu ar lūgumu izsniegt dāvanas, uzrādot derīgu personas apliecinošo dokumentu. Dzimtsarakstu nodaļas darbinieks pārbauda iesniedzēja atbilstību šo noteikumu 4.punktam un pasniedz dāvanas, vai atsaka pasniegšanu.
6. Pašvaldībai ir tiesības pārbaudīt personas datus tai pieejamajos datu reģistros, kas nepieciešami šo noteikumu izpildei.
7. Dāvanu iegādes izdevumus apmaksā no pašvaldības budžeta līdzekļiem. Dāvanu iegādi organizē Dzimtsarakstu nodaļa pašvaldības domes noteiktajā kārtībā. Dzimtsarakstu nodaļas vadītājs vienu reizi ceturksnī iesniedz pašvaldības Centrālās pārvaldes Grāmatvedības nodaļā atskaiti par iepriekšējā ceturksnī izsniegtajām dāvanām.
8. Noteikumi stājas spēkā 2025. gada 1. janvārī un attiecas uz vecākiem, kuri bērna dzimšanu reģistrēja pēc šo noteikumu spēkā stāšanas dienas.
9. Ar šo noteikumu spēkā stāšanos spēku zaudē Ādažu novada pašvaldības 2021. gada 24. novembra noteikumi Nr. 9 “Par pašvaldības dāvanām bērna piedzimšanas gadījumā”.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU